Legea manualului școlar unic a fost adoptată de Camera Deputaților cu 175 de voturi ”pentru” și 82 ”împotrivă”.

Proiectul urmează să fie trimis, în procedură de urgență, Senatului, care este forul decizional.

Potrivit legii adoptate de Camera Deputaților, elevii din România nu vor mai învăța după manuale alternative, ci vor avea manual unic pentru fiecare materie.

Acesta va fi selectat de către ministrul educației dintre proiectele de manuale care îndeplinesc criteriile de calitate impuse de minister.

Nu în ultimul rând, manualele școlare vor fi realizate în trei variante: pe suport de hârtie, în format electronic și în variantă digitală interactivă.

Proiectul de lege privind introducerea manualului unic a fost finalizat de Ministerul Educației la finalul anului trecut, pe vremea când portofoliul era deținut de Liviu Pop, și a fost transmis Parlamentului pentru a fi dezbătut în procedură de urgență.